和陶淵明歸田園六首  其一
作者：李綱
朝代：宋

paragraphs: 我家梁谿傍，門對九龍山。
山中有幽趣，遊息可忘年。
陸子泉最甘，次之即龍淵。
餘波作梁谿，可溉萬頃田。
公垂讀書堂，古屋尚數間。
我欲隱山下，誅茅占其前。
疏泉鑿池沼，植竹來雲煙。
縱目望震澤，策杖登山巔。
神遊八極表，心跡兩超然。
更結蓮社侣，遠追竹林賢。